हरियाणा सीएम खट्टर ने खुद को किया होम क्वारंटीन, 3 दिन पहले आए थे गजेंद्र सिंह शेखावत के संपर्क में
हरियाणा के मुख्यमंत्री मनोहर लाल खट्टर ने खुद को होम क्वारंटीन कर लिया है। ये जानकारी खुद उन्होंने ट्वीट करके दी है।
नई दिल्ली। हरियाणा के मुख्यमंत्री मनोहर लाल खट्टर ने खुद को होम क्वारंटीन कर लिया है। ये जानकारी खुद उन्होंने ट्वीट करके दी है। सीएम मनोहर लाल खट्टर ने अपने ट्वीट में लिखा है कि 'प्रिय मित्रों, मैं पिछले दिनों में कई ऐसे लोगों के संपर्क में आया हूँ, जिनमें कोरोना के लक्षण पाए गये हैं। हालांकि, मैंने अपना कोरोना टेस्ट करवाया है, जो नेगेटिव आया है लेकिन एहतियात के तौर पर मैं अपने आपको 3 दिन के लिए होम क्वारंटीन कर रहा हूँ। सजग रहें, सुरक्षित रहें।'गौरतलब है कि, कुछ दिन पहले सीएम मनोहर लाल खट्टर आज कोरोना संक्रमित पाए गए केंद्रीय जल संसाधन मंत्री गजेंद्र सिंह शेखावत के संपर्क में आए थे। गजेंद्र सिंह शेखावत मोदी सरकार के चौथे ऐसे मंत्री हैं जो जानलेवा कोरोना वायरस की चपेट में आए हैं। इससे पहले केंद्रीय गृहमंत्री अमित शाह, पेट्रोलियम मंत्री धर्मेंद्र प्रधान और संसदीय कार्य राज्यमंत्री अर्जुन राम मेघवाल कोरोना वायरस से संक्रमित हो गए थे।